Mette Frederiksen (S), 2023-11-07:
Jeg tror, man skal skelne her.
Det andet eksempel, der bliver brugt her, er gruppearbejde.
Det er jo ikke noget, vi kan lovgive om.
Her er vi inde at røre ved noget kultur, hvor politik har sine begrænsninger, men hvor alle os, der sidder her i salen, jo har et særligt et ansvar for at gå op imod de fordomme og få givet et mere korrekt billede af, hvad det vil sige at komme fra Grønland og leve hele eller dele af sit liv i Danmark.
Så jeg synes, det er et vigtigt indsatsområde, og hvis der er hjørner af lovgivningen, der ikke er gode nok, så synes jeg bestemt, vi skal kigge på det.
For få timer siden præsenterede vi i regeringen vores 2030-plan.
Det er en samlet plan, der skal ruste Danmark til fremtiden.
Den skal først og fremmest sikre en bedre økonomi i velfærdssamfundet.
Det er der hårdt brug for.
Derfor vil regeringen for det første frem mod 2030 investere massivt i vores velfærd – 32 mia. kr – til et bedre sundhedsvæsen, psykiatri, børn og unge, uddannelse og en bedre ældrepleje til jer, der har bygget vores samfund.
For det andet vil regeringen fortsætte med at skabe arbejdspladser og sikre den grønne omstilling.
Vores samfund bygger på en høj arbejdsmoral, og derfor kommer der nu skattelettelser til danskere, der er i arbejde.
For det tredje skal vi i Danmark ligesom mange af vores allierede bruge markant flere penge på forsvar og sikkerhed.
Fra nu af vil vi bruge 2 pct. af bnp på at forsvare os selv og vores værdier, så vi endelig lever op til NATO's forpligtelser.
Lad mig bare her også fremhæve en forhøjet ældrecheck til de pensionister, der har mindst.
Vi ser nu frem til forhandlinger med Folketingets partier.
Jeg ser også frem til debatten i dag, bl.a. med de nordatlantiske mandater, der er her.
Må jeg ikke indledningsvis sige stort tillykke til fru Aki-Matilda Høegh-Dam, som i dag har modtaget en pris for den modige tale, der blev holdt på grønlandsk her i salen.
Den tale er kåret som årets danske tale i 2023 og har jo, som I ved, allerede nu skabt bedre muligheder for, at man kan tale grønlandsk og færøsk, også fra Folketingets talerstol.
Så vil jeg gå til et emne, som optager hele verden, nemlig den ulykkelige situation i Israel og Gaza.
For 1 måned siden vågnede Israel op til et bestialsk terrorangreb.
Aldrig siden holocaust er så mange jøder slået ihjel på kun én dag.
Og så er der dem, der er taget til fange, herunder formodentlig en dansker, som på brutal vis er blevet bortført af fanatiske militarister.
Det er uskyldige ofre, der frygter for deres liv, og som er bange, også for deres pårørendes liv.
Det er hjerteskærende.
Min og regeringens holdning er klar: Israel har ret til at forsvare sig selv, og der er absolut intet, der kan retfærdiggøre Hamas' angreb på Israel – intet.
Samtidig skal Israel overholde international ret og beskytte civilbefolkningen.
De mange civile i Gaza har akut brug for hjælp.
Forholdene er frygtelige.
Der mangler mad, vand, medicin og brændstof.
Derfor har Danmark besluttet sig for at sende ekstra 50 mio. kr. til humanitær hjælp i Gaza, og vi er også villige til at gøre mere.
Humanitære pauser i den her krig er nødvendige.
Alle børn fortjener sikkerhed og tryghed i Israel og i Gaza.
Den konflikt, vi ser nu i Mellemøsten, trækker også spor ind i vores eget samfund.
Igen er der jøder, der ikke kan være trygge på gaden i Europa.
Man gemmer sin kalot og sine religiøse tegn væk, både til og fra synagogen, men også i alle mulige andre situationer.
Det sker i Danmark på gaden i København.
Det er forfærdeligt, og det er uacceptabelt, og vi svigter det løfte, vi gav efter anden verdenskrig.
Danmark har i generationer været et af verdens fredeligste samfund, og det er der simpelt hen ikke nogen der skal få lov til at ødelægge.
Forudsætningen for, at der er fred i Danmark, er, at der også er fred i Europa, og derfor skal der være en kraftig appel til, at alle i Danmark bliver ved med at bakke op om vores ukuelige støtte til Ukraine.
Tak for ordet.